Doktorski rad mora rezultirati doprinosom u obliku izvornog znanja

u određenom području koje se istražuje. Doktorski rad predstavlja

izvorne rezultate u obliku novih činjenica, novih ili poboljšanih

istraživačkih metoda ili provjeru primjenjivosti u novim

područjima već poznatih metoda. Stoga je primarna karakteristika

doktorskog rada njegova izvornost. Izradom i obranom doktorskog

rada dokazujete svoju kompetentnost za budući samostalni znanstveni

rad.

Doktorski rad može se oblikovati na nekoliko načina. Odabir oblika

doktorskog rada najčešće ovisi o znanstvenom području u kojem

provodite istraživanje. Najčešći oblik pisanja doktorskog rada jest

*monografija* – izlaganje određene teme koje je zamišljeno kao cjelovit

tekst jednog autora.

Također možete primijeniti *skandinavski model* pisanja doktorskoga

rada - više znanstvenih radova objedinjenih uvodnim preglednim

člankom. Znanstveni radovi objedinjeni u doktorski rad u skandinavskom

modelu, uz to što moraju biti tematski povezani, moraju

biti objavljeni ili prihvaćeni za objavljivanje u znanstvenim časopisima,

a u barem dva rada doktorand mora biti glavni autor. Provedeno

istraživanje i objavljeni radovi koje doktorski rad obuhvaća

moraju biti realizirani tijekom doktorskog studija.

Doktorski rad u *umjetničkom području* sastoji se od umjetničkog

ostvarenja i njemu sukladnog teorijskog rada, a temelji se na izvornom

i inovativnom umjetničkom istraživanju u kontekstu suvremenoga

umjetničkog stvaralaštva.

Kako biste dobili što bolju predodžbu o tome kako rad treba izgledati,

prije negoli počnete pisati doktorski rad pogledajte primjere

nekih obranjenih radova – doktorske radove možete pogledati u

Nacionalnoj i sveučilišnoj knjižnici, a dostupni su i u elektroničkom

obliku na stranicama Sveučilišta u Zagrebu. Svakako pribavite

literaturu o pisanju doktorskog rada s općim pravilima i praktičnim

savjetima (dobro je početi s *A Manual for Writers of Research Papers,*

*Theses and Dissertations,* Kate L. Turabian) te pribavite priručnik koji

daje savjete o pisanju doktorskog rada iz područja znanosti kojim se

bavite.

Prvi korak koji trebate poduzeti jest izraditi plan pisanja doktorskog